**Aígina** (kreik. Αίγινα; myös *Égina*) on Kreikan kaupunki, joka sijaitsee Aíginan saarella. Se kuuluu hallinnollisesti Aíginan kuntaan, Saarten alueyksikköön ja Attikan alueeseen. Kaupungin väkiluku on 6 867 (vuonna 2011). Aígina on Aíginan saaren pääkaupunki ja Aíginan kunnan kuntakeskus.

Maantiede
---------

Aíginan kaupunki sijaitsee Aíginan saaren luoteisrannikolla. Se on saaren pääsatama ja sieltä on hyvät yhteydet mannermaalle Pireuksen satamaan. Aígina muodostaa myös laajemman kaupunkiyhdyskunnan (Δημοτική Κοινότητα Αίγινας, *Dimotikí Koinótita Aíginas*), johon kuuluvat varsinaisen Aíginan kaupungin lisäksi kylät Anítsaio, Kapótides, Kontós, Kylindrás, Lagoúsa, Lagousáki, Lazárides, Pacheía Ráchi, Pórtes, Tzíkides ja Vláchides, saaret Stachtorroí ja Ypsilí, sekä Koimíseos Theotókou -luostari. Koko yhdyskunnan väkiluku on 7 253.

Apollonin temppelin rauniot.
Neitsyt Marian temppeliin tuomisen (*Eisódia tis Theotókou*) kirkko Aíginan satamassa.

Historia
--------

### Antiikki

*Pääartikkeli: Antiikin Aigina*
Antiikin Aigina oli merkittävä polis eli kaupunkivaltio. Sen kaupunkikeskus sijaitsi nykyisein Aíginan kaupungin paikalla. Kaupunki oli voimakkaimmillaan arkaaisella kaudella 600- ja 500-luvuilla eaa. jolloin se oli merkittävä kauppakaupunki ja merimahti, joka kävi kauppaa koko itäisen Välimeren alueella. Mahtinsa vuoksi Aigina joutui kasvavassa määrin konfliktiin vastapäisellä Attikan rannikolla sijainneen ja voimistuneen Ateenan kanssa 500-luvun eaa. loppupuolella. Ateena kukisti Aiginan lopulta vuonna 456 eaa. ja pakotti sen mukaan Deloksen meriliittoon. Kaupunki sai myöhemmin jälleen itsenäisemmän aseman, mutta se ei koskaan saanut takaisin entistä kukoistustaan.

### Myöhempi historia

Kaupunki tuhoutui saraseeniarabien hyökkäyksessä 900-luvulla. Saaren asutus vetäytyi rannikolta saaren sisäosiin, jossa saaren keskiaikaiseksi keskukseksi tuli Palaiochóra. Nykyinen Aíginan kaupunki on kehittynyt ja kasvanut 1800-luvun alkupuolelta ja Kreikan itsenäistymisestä lähtien. Kaupunki oli tärkeä keskus itsenäisen Kreikan ensimmäisinä vuosikymmeninä. Se oli merkittävässä roolissa Kreikan vapaussodassa osmaneja vastaan vuodesta 1821, ja toimi itsenäistyneen Kreikan väliaikaisena pääkaupunkina vuosina 1827–1829. Sinne perustettiin myös Kreikan ensimmäinen nykyaikainen toisen asteen koulu. Aikakautta edustavat kaupungin lukuisat uusklassiset rakennukset.

Nähtävyydet
-----------

Kaupungin nähtävyyksiin kuuluvat antiikin aikaisen Apollonin temppelin rauniot – temppelin pylväistä on jäljellä yksi, joka tunnetaan pylvästä tarkoittavalla nimellä *Kolóna* – ja niiden ympärillä oleva arkeologinen alue sekä kirkot, mukaan lukien Pyhän Nikolaoksen (*Ágios Nikólaos*) kirkko sekä Neitsyt Marian temppeliin tuomisen (*Eisódia tis Theotókou*) kirkko eli *Panagítsa*. Kaupungissa toimii Aíginan arkeologinen museo.

Aíginan satama.

Lähteet
-------

1. 1 2 3  Απογραφή Πληθυσμού - Κατοικιών 2011. Väestönlaskennan tulokset (XLS)  2011. The Hellenic Statistical Authority (Kreikan tilastokeskus ELSTAT).  Arkistoitu 25.12.2013. Viitattu 1.9.2014. (kreikaksi)
2. ↑  Άρθρο 1: Νέα Αρχιτεκτονική της Αυτοδιοίκησης και της Αποκεντρωμένης Διοίκησης − Πρόγραμμα Καλλικράτης. (Kallikrates-suunnitelma, Kreikan virallinen lehti) *Εφημερίς της Κυβερνήσεως της Ελληνικής Δημοκρατίας*, 11.8.2010, nro Τεύχος Δεύτερο, Αρ. Φύλλου 1292.  Κεντρική Ένωση Δήμων Ελλάδας (ΚΕΔΕ). Artikkelin verkkoversio (PDF).  (kreikaksi) (Arkistoitu – Internet Archive)
3. ↑  Stillwell, Richard & MacDonald, William L. & McAllister, Marian Holland (toim.): "AIGINA Greece", *The Princeton Encyclopedia of Classical Sites*. Princeton, N. J.: Princeton University Press, 1976. Teoksen verkkoversio.
4. ↑  Aegina City (Site) *Perseus*. Viitattu 15.10.2018.
5. ↑  Kolona Hill *Aegina Greece*. Viitattu 15.10.2018.
6. ↑  Aegina History *Greeka.com*. Viitattu 15.10.2018.
7. ↑  Aegina town *Aegina Greece*.  Arkistoitu 8.9.2011. Viitattu 15.10.2018.
8. ↑  Παναγίτσα (Εισόδια της Θεοτόκου) *We Love Aegina*. Viitattu 15.10.2018.